題黎少府宅紅蕉花
作者：張咸
朝代：唐

paragraphs: 不爭桃李豔陽天，真對羣芳想更妍。
秋卷火旗閑度日，晝凝紅燭靜無煙。
肯於萍實誇顏色，要與芙蓉較後先。
須信晚成翻有遇，赤心偏得主人憐。
（見同治十一年刊錫榮纂《萍鄉縣志》卷六）（按：《萍鄉縣志》同卷有唐廩《夏日書黎少府山齋》，因知咸與唐廩爲同時人。
唐爲乾甯元年進士。
今人張彥生《善本碑帖錄》第三卷記曲阜博物館藏《唐兗公頌碑》碑側刻大和九年張咸題名，與此詩作者恐非一人。
）。